Up-226/00
Datum: 2000-09-11T00:00:00.000+02:00
ecli: ECLI:SI:USRS:2000:Up.226.00
vrsta: drugi akti
zadeva: ustavna pritožba
objavljeno: Neobjavljeno | 11.09.2000
dokument: US20331
akt: Ustavna pritožba A. A. zoper odločbo Zavoda za pokojninsko in invalidsko zavarovanje št. 21 0648340 z dne 16. 6. 2000
resitev: zavrženje
izrek: Ustavna pritožba A. A. zoper odločbo Zavoda za pokojninsko in invalidsko zavarovanje št. 21 0648340 z dne 16. 6. 2000 se zavrže.
stavek: Ker ni podana procesna predpostavka izčrpanosti pravnih sredstev, je bilo treba ustavno pritožbo zavreči.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 1. in 2. odst. 50., 1. al. 1. odst. 55. čl.
datum_vloge: 2000-07-03T22:00:00.000Z
datum_odlocitve: 2000-09-10T22:00:00.000Z

# Up-226/00

11. 9. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. Z. na seji senata dne 11. septembra 2000

s k l e n i l o:

Ustavna pritožba A. A. zoper odločbo Zavoda za pokojninsko in invalidsko zavarovanje št. 21 0648340 z dne 16. 6. 2000 se zavrže.

## O b r a z l o ž i t e v

Pritožnik vlaga ustavno pritožbo zoper odločitev Zavoda za pokojninsko in invalidsko zavarovanje Slovenije, da se mu na podlagi tretjega odstavka 186. člena Zakona o pokojninskem in invalidskem zavarovanju (Uradni list RS, št. 106/99 - v nadaljevanju: ZPIZ-1) od 1. 1. 2000 dalje invalidnina ne izplačuje, ker ima stalno prebivališče v tujini. Pritožnik zanika bivanje v tujini, saj naj bi ves čas od leta 1985 prebival v Ž. Z., kjer ima začasno prebivališče. Navaja, da postopka za sodno varstvo pravic ni sprožil, saj je izpodbijana odločba izdana na podlagi zakonske določbe. Zato pa prosi tudi za oceno skladnosti tretjega odstavka 186. člena ZPIZ-1 z Ustavo in mednarodnimi pogodbami.

Po prvem odstavku 51. člena Zakona o Ustavnem sodišču, Uradni list RS, št. 15/94 - v nadaljevanju: ZUstS) se ustavna pritožba lahko vloži, če so izčrpana vsa pravna sredstva. Izjemoma sme Ustavno sodišče odločiti o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Ker pritožnik po lastnih navedbah ni sprožil postopka za sodno varstvo, ni izčrpal niti rednih pravnih sredstev. Predpostavka iz prvega odstavka 51. člena ZUstS torej ni podana. Ustavna pritožba je zato nedopustna in jo je bilo treba zavreči.

Pobudo za oceno ustavnosti tretjega odstavka 186. člena ZPIZ-1 je senat izločil iz ustavne pritožbe in se bo obravnavala ločeno kot samostojna zadeva.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.

Predsednica senata:

Milojka Modrijan